CELEX: 52008XG0611(01)
Language: lt
Date: 2008-06-11
Title: Tarybos išvados dėl Europos Audito Rūmų specialiosios ataskaitos Nr. 9/2007 dėl ES mokslinių tyrimų ir technologinės plėtros bendrųjų programų vertinimo: ar Komisijos taikomas metodas galėtų būti pagerintas?

11.6.2008   
            
            
               LT
            
            
               Europos Sąjungos oficialusis leidinys
            
            
               C 145/6
            
         Tarybos išvados dėl Europos Audito Rūmų specialiosios ataskaitos Nr. 9/2007 dėl ES mokslinių tyrimų ir technologinės plėtros bendrųjų programų vertinimo: ar Komisijos taikomas metodas galėtų būti pagerintas?
   (2008/C 145/03)
   EUROPOS SĄJUNGOS TARYBA,
   PRIMINDAMA Tarybos išvadas dėl Audito Rūmų parengtų specialiųjų ataskaitų nagrinėjimo gerinimo atsižvelgiant į biudžeto įvykdymo patvirtinimo procedūrą (1);
   PRIMINDAMA, kad Sutarties 163 straipsnio 1 dalyje nustatyta, kad „Bendrijos tikslas — stiprinti Bendrijos pramonės mokslinį bei technologinį pagrindą ir skatinti pramonę tapti konkurencingesnę tarptautiniu mastu, kartu remiant visus reikalingus mokslinius tyrimus, kurie, manoma, yra reikalingi pagal kitus šios Sutarties skyrius“ ir svarbų bendrųjų programų (toliau — bendrosios programos) įnašą siekiant Lisabonos strategijos tikslų, be kita ko, didinti žmogiškuosius išteklius mokslinių tyrimų ir technologinės plėtros srityje, skirti aiškų prioritetą valstybės investicijoms į mokslą bei mokslinius tyrimus ir skatinti privačiojo sektoriaus investicijas, reformuoti viešąsias mokslinių tyrimų infrastruktūras ir skatinti internacionalizaciją;
   PRIMINDAMA, kad ankstesni bendrųjų programų vertinimai, pavyzdžiui, 2004 m. atliktas penkerių metų laikotarpio įvertinimas, tapo svarbiu įnašu į vėlesnių bendrųjų programų įgyvendinimą ir tvirtinimą;
   PRIMINDAMA galiojančius Komisijos teisinius įsipareigojimus bendrųjų programų stebėsenos, vertinimo ir informacijos perdavimo srityje, ypač 2006 m. gruodžio 18 d. Europos Parlamento ir Tarybos sprendimo Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (2) (toliau — 7-oji bendroji programa) 7 straipsnį, 2006 m. gruodžio 18 d. Europos Parlamento ir Tarybos reglamento Nr. 1906/2006/EB, nustatančio įmonių, mokslinių tyrimų centrų ir universitetų dalyvavimo Septintosios bendrosios programos veiksmuose ir mokslinių tyrimų rezultatų sklaidos taisykles (2007–2013 m.) (3) 27 ir 28 straipsnius, taip pat Tarybos sprendimus dėl specialiųjų programų (4);
   
               1.
            
            
               PALANKIAI VERTINA Europos Audito Rūmų specialiąją ataskaitą Nr. 9/2007 dėl ES mokslinių tyrimų ir technologinės plėtros bendrųjų programų vertinimo: ar Komisijos taikomas metodas galėtų būti pagerintas? (5) (toliau — specialioji ataskaita); ir PRIPAŽĮSTA Europos Audito Rūmų pastangas ir pasiekimus rengiant šią išsamią specialiąją ataskaitą;
            
         
               2.
            
            
               TINKAMAI ATSIŽVELGIA Į TAI, kad buvo parengta specialioji ataskaita ir PALANKIAI VERTINA joje pateiktas rekomendacijas;
            
         
               3.
            
            
               ATKREIPIA DĖMESĮ į prie ataskaitos pridėtus Komisijos atsakymus ir PALANKIAI VERTINA veiksmus, kurių jau buvo imtasi arba kurių numatyta imtis siekiant pagerinti Komisijos požiūrį į vertinimus;
            
         
               4.
            
            
               PAŽYMI, kad Audito Rūmų parengtoje specialiojoje ataskaitoje nagrinėjamas laikotarpis, apimantis 4-ąją, 5-ąją ir 6-ąją ES mokslinių tyrimų ir technologinės plėtros bendrąsias programas, ir kad specialiojoje ataskaitoje taip pat nagrinėjami bendresnio pobūdžio klausimai, pavyzdžiui, bendrųjų programų struktūra, koordinavimas ir įgyvendinimas;
            
         
               5.
            
            
               PRIPAŽĮSTA, kad Europos Audito Rūmai pastebėjo, jog atitinkamos Komisijos tarnybos, įgyvendinančios bendrąsias programas, laikėsi formalių visoje Komisijoje taikomų reikalavimų, įskaitant nurodytus 2000 m. ir 2002 m. komunikatuose dėl vertinimo;
            
         
               6.
            
            
               PABRĖŽIA, taip pat atsižvelgdama į būsimą 7-osios bendrosios programos laikotarpio vidurio peržiūros procesą, kad stebėsena, vertinimas ir peržiūra atlieka labai svarbų vaidmenį siekiant bendrųjų programų („mokymosi programų“) veiksmingo įgyvendinimo bei galimo pritaikymo ir padedant formuoti būsimą mokslinių tyrimų politiką Europos ir nacionaliniu lygiais;
            
         
               7.
            
            
               PAŽYMI, kad Komisija 2000 m. nustatė bendrą vertinimo sistemą, kuri buvo patikslinta 2002 m. ir 2007 m., ir jog nuolat atliekami atitinkami patikslinimai, visų pirma tobulinant 7-ąją bendrąją programą, kaip išdėstyta 7-osios bendrosios programos ex–ante poveikio įvertinime (6), vidaus kontrolės standartuose (7) ir neseniai sukurtoje „Kokybės vertinimo sistemoje“ (8). Šie patobulinimai apima naują postūmį Komisijos galiojančiam MTTP vertinimo vidaus tinklui, geresnį įprasto duomenų apie projektus rinkimo procesą, naują 7-ajai bendrajai programai skirtą IT sistemą, nuoseklesnį ir sistemingesnį veiklos rodiklių naudojimą bei mokslometrinių metodų taikymo skatinimą; ir todėl LAUKIA būsimo 6-osios bendrosios programos ex post įvertinimo, kuris bus pateiktas 2008 m.;
            
         
               8.
            
            
               PABRĖŽIA, kad, nors ir buvo padaryti šie patikslinimai, reikia toliau dėti pastangas siekiant tobulinti mokslinių tyrimų stebėsenos ir vertinimo sistemas remiantis įrodymais grindžiamu požiūriu; todėl
            
         
               9.
            
            
               PRAŠO Komisijos skirti ypatingą dėmesį specialiojoje ataskaitoje pateiktoms rekomendacijoms, visų pirma:
               
                           a)
                        
                        
                           užtikrinti, kad atitinkamose Bendrijos sprendimų priėmimo procedūrose, susijusiose su bendrųjų programų kūrimu ir įgyvendinimu, būtų vadovaujamasi aiškesne logika, visų pirma programų ir projektų lygiu, nustatant nuoseklesnius ir geriau apibrėžtus mokslinius ir socialinius bei ekonominius tikslus, kurie turėtų būti konkretūs, išmatuojami, pasiekiami, aktualūs bei laiku pasiekiami, ir subalansuotus veiklos rodiklius, tuo pačiu metu atsižvelgiant į specifinį MTTP veiklos pobūdį;
                        
                     
                           b)
                        
                        
                           sukurti vienodą ir nuoseklią vertinimo strategiją, kurios laikytųsi atitinkamos Komisijos tarnybos, įskaitant atitinkamas vertinimo metodikas bei būdus, ir šiuo tikslu parengti bendrųjų programų veiklos vertinimo vadovą; taip pat šioje srityje toliau plėtoti vertinimo grupių darbą pasitelkiant išorės ekspertus siekiant užtikrinti reikalingą nepriklausomumo lygį;
                        
                     
                           c)
                        
                        
                           apsvarstyti galimybes atlikti labiau centralizuotą vertinimą ir stiprinti atitinkamų Komisijos tarnybų veiklos koordinavimą, įskaitant galimybę įsteigti jungtinę vertinimo tarnybą;
                        
                     
                           d)
                        
                        
                           optimizuoti vertinimo duomenų rinkimą, analizę ir naudojimą, kad būtų galima geriau įvertinti pasiektus programos tikslus, atsižvelgiant į įdėtas pastangas, rezultatus ir socialinį bei ekonominį poveikį, tuo pačiu metu vengiant dalyviams nustatyti nereikalingą administracinę naštą ir užtikrinant, kad šie duomenys būti kuo naudingesni priimant sprendimus Europos, nacionaliniu ir regionų lygiais;
                        
                     
                           e)
                        
                        
                           nustatyti vertinimo rūšį ir apimtį, ypač siekiant skirti daugiau dėmesio buvusių ir dabartinių bendrųjų programų ilgalaikio poveikio vertinimui, ypatingai akcentuojant Europos konkurencingumą; užtikrinti, kad suinteresuotiesiems subjektams būtų laiku suteikiama pakankamai informacijos apie rezultatus, siekiant priimti būsimus politinius sprendimus.
                        
                     
         
               10.
            
            
               PRAŠO Komisijos informuoti Tarybą ir Europos Parlamentą apie veiksmus, kurių buvo imtasi atsižvelgiant į Audito Rūmų rekomendacijas siekiant gerinti bendrųjų programų stebėseną ir vertinimą iki 2008 m. pabaigos, ir laiku pateikti 7-osios bendrosios programos vertinimo strategiją;
            
         
               11.
            
            
               PRAŠO Europos Audito Rūmų imtis tolesnių veiksmų audito srityje, kad būtų laiku patvirtintas 2010 m. biudžeto įvykdymas, ir pateikti ataskaitą Tarybai bei Europos Parlamentui;
            
         
               12.
            
            
               PRAŠO valstybių narių ir Komisijos, atsižvelgiant į tai, kad valdymui Europos mokslinių tyrimų erdvėje skiriamas politinis prioritetas, stiprinti bendradarbiavimą ir keitimąsi nuomonėmis bei patirtimi nacionalinio dalyvavimo bendrosiose programose ir nacionalinėse mokslinių tyrimų bei inovacijų programose poveikio vertinimo srityje, pavyzdžiui, pasitelkiant Europos MTTP vertinimo tinklą, siekiant skatinti didesnę šių Komisijos ir valstybių narių atliekamų poveikio tyrimų darną.
            
         
      (1)  2000 m. balandžio 3 d. dok. 7515/00 FIN 127 + 2000 m. balandžio 12 d. COR 1.
   
      (2)  OL L 412, 2006 12 30, p. 1.
   
      (3)  OL L 391, 2006 12 30, p. 1.
   
      (4)  Žr. atitinkamus priedus, susijusius su informacija, kurią Komisija turi perduoti komitetui (pvz., 2006 m. gruodžio 19 d. Tarybos sprendimo dėl specialiosios programos, kurią vykdys Jungtinis tyrimų centras savo tiesiogine veikla pagal Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) V priedą, OL L 54, 2007 2 22, p. 30).
   
      (5)  2008 m. sausio 9 d. dok. 5136/08 FIN 4 RECH 5 ATO 5 COMPET 5.
   
      (6)  Dok. SEC (2005) 430.
   
      (7)  Dok. SEC (2007) 1341.
   
      (8)  http://ec.europa.eu/budget/documents/evaluation_en.htm